प्रधान पाठक ने दोनों बच्चों का फिर से कराया आधार पंजीयन व फींगर प्रिंट
गारी में दो बच्चों के दो-दो आधार कार्ड बनने का मामला
भास्कर संवाददाता | बिस्टान
भगवानपुरा तहसील क्षेत्र के गारी गांव से आदिवासी परिवार के दो बच्चों के दो अलग-अलग आधार कार्ड बनने का मामला सामने आने के बाद भी अफसर मदद करने के बजाय जुबानी सलाह देकर ड्यूटी पूरी कर रहे हैं। गुरुवार को प्राथमिक विद्यालय के प्रधानपाठक ने पुन: आधार सेंटर पर जाकर दोनों बच्चों के आधार पंजीयन कराकर फींगर प्रिंट लिए हैं।
जिला मुख्यालय से करीब 25 किलोमीटर दूर अल्प शिक्षित आदिवासी परिवार महेंद्र अजनारे का पुत्र अर्जुन कक्षा 5वीं और पुत्री शिवानी तीसरी में शासकीय प्राथमिक विद्यालय अजनारिया फाल्या गारी में पढ़ाई कर रहे हैं। दोनों बच्चों के अलग-अलग नम्बर के दो आधार कार्ड बनकर आने के बाद पहचान नंबर भी कियोस्क बैंक में काम में नहीं आ रहा। सरपंच जवानसिंह जमरे ने बताया तमाम सरकारी काम में अब आधार की जरूरत सरकार बता रही है लेकिन जवाबदार अफसर जिम्मेदारी नहीं निभा रहे। गुरुवार को भास्कर में खबर दो बच्चों के दो-दो आधार नंबर, नहीं मिल रहे फींगर प्रिंट शीर्षक प्रकाशित होने के बाद पास के सरपंच फाल्या स्थित शासकीय प्रावि के प्रधानपाठक गौरीशंकर सावनेर ने बच्चों को आधार कार्ड सेंटर पर ले जाकर पुन: फींगर प्रिंट्स लिए हैं। इस संबंध में जिला ई-गवर्नेस नोडल अधिकारी अभिषेक रघुवंशी ने बताया, 0 से 5 साल तक के बच्चों के आधार बनाने के लिए फींगर प्रिंट्स नहीं लिए जाते। बच्चों को भगवानपुरा, बिस्टान या जिला मुख्यालय खरगोन स्थित सेंटर पर पालक ले जाएंगे तो बच्चों के आधार कार्ड का अपग्रेडेशन हो जाएगा।
2 मार्च को प्रकाशित खबर।
hin_Deva hin_Deva bho_Deva hin_Deva hin_Deva hin_Deva